Viborg: Politiet har ikke umiddelbart meget at gå efter i sagen om et røverisk overfald i Viborg mandag aften klokken 21.45.

En 48-årig kvinde havde ifølge politiets oplysninger været til banko, da hun var på vej hjem på cykel. På et stisystem imellem Thøger Reenbergsvej og Indre Ringvej mødte hun en mand, som holdt med cyklen på tværs af stien.

På gebrokkent dansk spurgte han ifølge forklaringen kvinden om en lighter, og idet hun steg af sin cykel, fornemmede hun, at endnu en person nærmede sig hende bagfra. Denne person slog kvinden, som sammen med sin cykel væltede omkuld, og manden vristede hendes taske fra hende.

Begge mænd forsvandt med en sælskindspung, der indeholdt 4200 kroner - og den 48-årige måtte en tur på skadestuen. Hendes strømpebukser og jakke blev delvist ødelagt ved overfaldet, oplyser politiet, som selvfølgelig er interesseret i henvendelser om de to overfaldsmænd.

Den ene beskrives som værende brun i huden, mellemøstlig af udseende og med mellemøstlig accent, angiveligt 20-25 år, tynd, 170-175 centimeter og iklædt sort hue, sort jakke, sorte joggingbukser og sorte handsker.

Den anden mand talte ifølge kvinden også med mellemøstlig accent. Hun så ham knap så godt, men også han havde en sort hue, som var trukket delvist ned over øjnene, ligesom han bar sorte handsker.

Politikommissær Henrik Thomassen fortæller, at politiet har besøgt gerningsstedet, hvor man har ledt efter spor, men at der ikke umiddelbart er meget at gå efter.

Begge mænd forlod stedet på cykel.